《赋得佳期竟不归诗》
南北朝·张正见

良人万里向河源，娼妇三秋思柳园。路远寄诗空织锦，宵长梦返欲惊魂。

飞蛾屡绕帷前烛，衰草还侵阶上玉。衔啼拂镜不成妆，促柱繁弦还乱曲。

时分年移竟不归，偏憎寒急夜缝衣。流萤映月明空帐，疏叶从风入断机。

自对孤鸾向影绝，终无一雁带书回。

作者简介：南朝陈清河东武城人，字见赜。好学有清才。梁武帝太清初，射策高第，除邵陵王国左常侍。元帝立，迁彭泽令。入陈，累迁通直散骑侍郎。宣帝太建中卒，年四十九。善五言诗。明人辑有《张散骑集》。